পশ্চিমঘাট পর্বতমালা যাবার পথে সমুদ্র ও ব্যাকওয়াটার ছাড়াও কেরালায় আছে দর্শনীয় পশ্চিমঘাট পর্বতমালা ও তার কোলে অসংখ্য নদী, জঙ্গলে জলপ্রপাত, সুন্দর ছবির মত গ্রাম, কফি ও চা বাগানের চিকন সবুজ কার্পেট। এতসব সত্ত্বেও পাহাড়ের দিকে ট্যুরিস্টদের আকর্ষণ কম। একমাত্র ব্যতিক্রম আমার মতো পক্ষীপ্রেমীরা। সারা ভারতে একমাত্র কেরালাতেই পক্ষীপ্রেমী ও পক্ষীসংরক্ষণের সংখ্যা সবচেয়ে বেশি। বেশ কাকতলীয় ভাবেই কোচিতে একদল পক্ষীপ্রেমীদের সঙ্গে যোগাযোগ হয়ে গেল। মহা আনন্দে আর সব প্ল্যান বাতিল করে ওঁদের সঙ্গে পুরো একটা দিন কোচির কাছেই জলাজঙ্গলে (কদমকুডদী অঞ্চল) ঘুরে বেড়ালাম। ওঁরা বছর শেষে মরশুমি পাখিদের সংখ্যা গণনা করছিলেন। আমিও জুটে গেলাম ও অনেক নতুন পাখির দর্শন পেলাম।